Document ID: 32002R2174

Κανονισμός (ΕΚ) αριθ. 2174/2002 της Ευρωπαϊκής Κεντρικής Τράπεζας
της 21ης Νοεμβρίου 2002
που τροποποιεί τον κανονισμό ΕΚΤ/2001/13 σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων
(ΕΚΤ/2002/8)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα(1), και ιδίως το άρθρο 5 παράγραφος 1 και το άρθρο 6 παράγραφος 4,
Εκτιμώντας τα ακόλουθα:
(1) Ο κανονισμός (ΕΚ) αριθ. 2423/2001 (ΕΚΤ/2001/13), της 22ας Νοεμβρίου 2001, σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων(2), όπως διορθώνεται με τον κανονισμό (ΕΚ) αριθ. 993/2002 (ΕΚΤ/2002/4)(3), απαιτεί την παροχή στατιστικών στοιχείων της λογιστικής κατάστασης των νομισματικών χρηματοπιστωτικών ιδρυμάτων (ΝΧΙ), αναλυόμενων με κριτήριο την κατοικία του αντισυμβαλλομένου, κατά τρόπο που να καθίσταται δυνατή η κατάρτιση νομισματικών μεγεθών και λοιπών μεγεθών σχετικά με τη ρευστότητα και τις πιστώσεις, χωρίς να λαμβάνονται υπόψη τα στοιχεία του ενεργητικού και του παθητικού των ΝΧΙ, τα οποία τηρούνται από μη κατοίκους των συμμετεχόντων κρατών μελών.
(2) Ο κανονισμός (ΕΚ) αριθ. 2423/2001 (EKT/2001/13) απαιτεί την αναγγελία των δεδομένων υπό το στοιχείο του παθητικού "μερίδια αμοιβαίων κεφαλαίων χρηματαγοράς" (μερίδια ΑΚΧΑ) μόνον ως συνολικού ποσού, ήτοι χωρίς ανάλυσή τους με κριτήριο την κατοικία του αντισυμβαλλομένου.
(3) Ωστόσο, για την κατάρτιση νομισματικών μεγεθών η Ευρωπαϊκή Κεντρική Τράπεζα χρειάζεται στοιχεία αναλυόμενα με κριτήριο την κατοικία των κατόχων τίτλων μεριδίων ΑΚΧΑ. Για το λόγο αυτό κρίνεται αναγκαία η θέσπιση διαδικασίας για την παροχή των σχετικών στατιστικών πληροφοριών στις εθνικές κεντρικές τράπεζες από τις μονάδες παροχής στοιχείων. Η συλλογή στατιστικών στοιχείων σχετικών με αναπροσαρμογές της αξίας των τίτλων μεριδίων ΑΚΧΑ δεν κρίνεται απαραίτητη, διότι για τους σκοπούς της νομισματικής και τραπεζικής στατιστικής οι μεταβολές στην αξία των εν λόγω τίτλων λογίζονται ως τόκος που επανεπενδύεται στο ίδιο μέσο.
(4) Προς εξασφάλιση ολοκληρωμένων πληροφοριών σχετικά με τις λογιστικές καταστάσεις των ΝΧΙ κρίνεται αναγκαία η επιβολή ορισμένων υποχρεώσεων παροχής στοιχείων σε λοιπούς ενδιάμεσους χρηματοοικονομικούς οργανισμούς, εκτός από τις ασφαλιστικές εταιρείες και τα συνταξιοδοτικά ταμεία (εφεξής καλούμενους "ΛΕΧΟ") (S. 123), όταν αυτοί μετέχουν σε χρηματοοικονομικές δραστηριότητες με αντικείμενο τίτλους μεριδίων AKXA. Ενόψει της θέσπισης υποχρεώσεων παροχής στατιστικών στοιχείων όσον αφορά τις προαναφερθείσες θεσμικές οντότητες για τους σκοπούς του παρόντος κανονισμού, καθίσταται ενδεχομένως αναγκαία η κατάρτιση καταλόγου των υποχρεούμενων σε παροχή στοιχείων ΛΕΧΟ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2423/2001 (ΕΚΤ/2001/13) τροποποιείται ως εξής:
1. Το άρθρο 2 τροποποιείται ως εξής:
Προστίθεται η ακόλουθη παράγραφος 3:
"3. Για τους σκοπούς της υποενότητας vi) του τμήματος ΙΙΙ του πρώτου μέρους του παραρτήματος Ι, στον πραγματικό πληθυσμό παροχής στοιχείων περιλαμβάνονται και οι λοιποί ενδιάμεσοι χρηματοπιστωτικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία (εφεξής καλούμενοι 'ΛΕΧΟ'), κατά τους ορισμούς του άρθρου 2 παράγραφος 2 στοιχείο α) του κανονισμού (ΕΚ) αριθ. 2533/98. Οι ΕθνΚΤ δύνανται να χορηγούν παρεκκλίσεις στις ως άνω θεσμικές οντότητες, υπό την προϋπόθεση ότι οι απαιτούμενες στατιστικές πληροφορίες συλλέγονται από άλλες διαθέσιμες πηγές, κατά τα οριζόμενα στην υποενότητα vi) του τμήματος ΙΙΙ του πρώτου μέρους του παραρτήματος Ι. Οι ΕθνΚΤ ελέγχουν εγκαίρως την πλήρωση της εν λόγω προϋπόθεσης ενόψει της χορήγησης ή άρσης, εφόσον κρίνεται αναγκαίο, οποιασδήποτε παρέκκλισης, με ισχύ από την αρχή κάθε έτους, κατόπιν συμφωνίας με την ΕΚΤ. Για τους σκοπούς του παρόντος κανονισμού οι ΕθνΚΤ δύνανται να καταρτίζουν και να τηρούν κατάλογο των ΛΕΧΟ παροχής στοιχείων, σύμφωνα με τις αρχές που καθορίζονται στην υποενότητα vi) του τμήματος ΙΙΙ του πρώτου μέρους του παραρτήματος Ι.".
2. Η εισαγωγή του πρώτου μέρους του παραρτήματος Ι τροποποιείται ως εξής:
α) Πριν από την τελευταία παράγραφο παρεμβάλλεται η ακόλουθη παράγραφος:"Προς εξασφάλιση ολοκληρωμένων πληροφοριών σχετικά με τις λογιστικές καταστάσεις των ΝΧΙ κρίνεται αναγκαία η επιβολή ορισμένων υποχρεώσεων παροχής στοιχείων σε λοιπούς ενδιάμεσους χρηματοοικονομικούς οργανισμούς, εκτός από τις ασφαλιστικές εταιρείες και τα συνταξιοδοτικά ταμεία (εφεξής καλούμενους 'ΛΕΧΟ'), όταν αυτοί μετέχουν σε χρηματοοικονομικές δραστηριότητες με αντικείμενο τίτλους μεριδίων AKXA.".
β) Η τελευταία παράγραφος αντικαθίσταται από το ακόλουθο κείμενο:"Οι εθνικές κεντρικές τράπεζες (ΕθνκΤ) συλλέγουν τα εν λόγω στατιστικά στοιχεία από τα ΝΧΙ και τους ΛΕΧΟ, εντός των ορίων που τίθενται στην παράγραφο 6 του τμήματος Ι, σύμφωνα με τις ισχύουσες σε εθνικό επίπεδο διαδικασίες οι οποίες βασίζονται στους εναρμονισμένους ορισμούς και ταξινομήσεις του παρόντος παραρτήματος.".
3. Το τμήμα Ι του πρώτου μέρους του παραρτήματος Ι τροποποιείται ως εξής:
α) Στο τέλος της παραγράφου 6 προστίθεται το ακόλουθο κείμενο:"Τα ΑΚΧΑ ή τα πρόσωπα που νομίμως τα εκπροσωπούν μεριμνούν για την παροχή κάθε πληροφορίας απαραίτητης για την εκπλήρωση των υποχρεώσεων παροχής στατιστικών στοιχείων με τις οποίες βαρύνονται. Όπου πρακτικοί λόγοι το απαιτούν, τα σχετικά στοιχεία μπορούν να παρέχονται από κάθε θεσμική οντότητα που μετέχει σε χρηματοοικονομικές δραστηριότητες με αντικείμενο τίτλους μεριδίων ΑΚΧΑ, όπως τα αποθετήρια.".
β) Προστίθεται η ακόλουθη παράγραφος 9:
"9. Για τους σκοπούς του παρόντος κανονισμού:
- με τον όρο 'ονομαστικοί τίτλοι μεριδίων ΑΚΧΑ' νοούνται οι τίτλοι μεριδίων ΑΚΧΑ, σε σχέση με τους οποίους η εθνική νομοθεσία προβλέπει την τήρηση αρχείου με τα στοιχεία των κατόχων, στα οποία περιλαμβάνονται, μεταξύ άλλων, πληροφορίες για την κατοικία αυτών,
- με τον όρο 'τίτλοι μεριδίων ΑΚΧΑ στον κομιστή' νοούνται οι τίτλοι μεριδίων ΑΚΧΑ, σε σχέση με τους οποίους η εθνική νομοθεσία δεν προβλέπει την τήρηση αρχείου με τα στοιχεία των κατόχων, ή σε σχέση με τους οποίους προβλέπεται μεν η τήρηση αρχείου, δεν περιλαμβάνονται όμως σε αυτό πληροφορίες για την κατοικία των κατόχων τους.".
4. Το τμήμα ΙΙΙ του πρώτου μέρους του παραρτήματος Ι τροποποιείται ως εξής:
Παρεμβάλλεται η ακόλουθη υποενότητα vi):
"vi) Κατοικία των κατόχων τίτλων μεριδίων ΑΚΧΑ
13α. Οι μονάδες παροχής στοιχείων παρέχουν κατ' ελάχιστον, και σε μηνιαία βάση, στοιχεία αναλυόμενα με κριτήριο την κατοικία των κατόχων τίτλων μεριδίων ΑΚΧΑ που εκδίδονται από ΝΧΙ συμμετεχόντων κρατών μελών, διακρινόμενων σε κατοίκους εσωτερικού/λοιπών συμμετεχόντων κρατών μελών/υπόλοιπου κόσμου. Η ρύθμιση αυτή πρόκειται να καταστήσει δυνατή την παροχή στοιχείων από τις ΕθνΚΤ στην ΕΚΤ σχετικά με την κατοικία των κατόχων των εν λόγω τίτλων, χωρίς να λαμβάνονται υπόψη, για τους σκοπούς της κατάρτισης νομισματικών μεγεθών, οι τίτλοι που διακρατούνται από μη κατοίκους συμμετεχόντων κρατών μελών.
13β. Δυνάμει του άρθρου 4 παράγραφος 4, οι ΕθνΚΤ δύνανται να απαιτούν την παροχή στοιχείων βάσει επιπρόσθετων αναλύσεων μη καλυπτόμενων από τις υποχρεώσεις του παρόντος κανονισμού, συμπεριλαμβανομένων των αναλύσεων κατά τομέα αντισυμβαλλομένου, νόμισμα ή διάρκεια.
13γ. Όσον αφορά τους ονομαστικούς τίτλους μεριδίων, τα ΑΚΧΑ εκδότες ή τα πρόσωπα που νομίμως τα εκπροσωπούν, ή οι θεσμικές οντότητες που αναφέρονται στην παράγραφο 6 του τμήματος Ι του πρώτου μέρους του παραρτήματος Ι, παρέχουν στοιχεία της μηνιαίας λογιστικής κατάστασης αναλυόμενα με κριτήριο την κατοικία των κατόχων των τίτλων μεριδίων που εκδίδουν τα εν λόγω ΑΚΧΑ.
13δ. Όσον αφορά τους τίτλους μεριδίων στον κομιστή, οι μονάδες παροχής στοιχείων παρέχουν στοιχεία αναλυόμενα με κριτήριο την κατοικία των κατόχων τίτλων μεριδίων ΑΚΧΑ, βάσει της προσέγγισης την οποία προκρίνει η οικεία ΕθνΚΤ κατόπιν συμφωνίας με την ΕΚΤ. Εν προκειμένω η υποχρέωση παροχής στοιχείων εξαντλείται σε μία από τις ακόλουθες διαδικασίες ή σε συνδυασμό τους. Κατά την πρόκριση της εφαρμοστέας διαδικασίας λαμβάνεται υπόψη η οργάνωση της αγοράς και οι διατάξεις του εσωτερικού δικαίου του οικείου κράτους μέλους, παρακολουθούμενες περιοδικά από την ΕθνΚΤ και την ΕΚΤ.
α) ΑΚΧΑ εκδότες
Τα ΑΚΧΑ εκδότες ή τα πρόσωπα που νομίμως τα εκπροσωπούν, ή οι θεσμικές οντότητες που αναφέρονται στην παράγραφο 6 του τμήματος Ι του πρώτου μέρους του παραρτήματος Ι, παρέχουν στοιχεία αναλυόμενα με κριτήριο την κατοικία των κατόχων των τίτλων μεριδίων που εκδίδουν τα εν λόγω ΑΚΧΑ. Όταν ορισμένο ΑΚΧΑ εκδότης αδυνατεί να προσδιορίσει άμεσα την κατοικία του κατόχου, παρέχει τα σχετικά στοιχεία βάσει των διαθέσιμων πληροφοριών. Τέτοιου είδους πληροφορίες είναι δυνατόν να προέρχονται από το φορέα διάθεσης των τίτλων ή από κάθε άλλη θεσμική οντότητα που μετέχει στην έκδοση, επαναγορά ή μεταβίβασή τους.
β) ΝΧΙ και ΛΕΧΟ ως θεματοφύλακες τίτλων μεριδίων ΑΚΧΑ
Ως μονάδες παροχής στοιχείων, τα ΝΧΙ και οι ΛΕΧΟ που ενεργούν ως θεματοφύλακες τίτλων μεριδίων, οι οποίοι εκδίδονται από ΑΚΧΑ κατοίκους και φυλάσσονται για λογαριασμό του κατόχου ή άλλου ενδιάμεσου φορέα, που επίσης ενεργεί ως θεματοφύλακας, παρέχουν στοιχεία αναλυόμενα με κριτήριο την κατοικία των κατόχων των ως άνω τίτλων. Η ρύθμιση αυτή εφαρμόζεται εφόσον πληρούνται οι ακόλουθες προϋποθέσεις. Πρώτον, ο θεματοφύλακας διακρίνει τους τίτλους μεριδίων ΑΚΧΑ που φυλάσσονται για λογαριασμό των κατόχων τους από εκείνους που φυλάσσονται για λογαριασμό άλλου θεματοφύλακα. Δεύτερον, οι περισσότεροι τίτλοι μεριδίων ΑΚΧΑ φυλάσσονται σε ιδρύματα κατοίκους του εσωτερικού, που ταξινομούνται στους ενδιάμεσους χρηματοπιστωτικούς οργανισμούς (ΝΧΙ ή ΛΕΧΟ).
γ) ΝΧΙ και ΛΕΧΟ ως υποκείμενα παροχής στοιχείων περί συναλλαγών κατοίκων με μη κάτοικους με αντικείμενο τίτλους μεριδίων ΑΚΧΑ κατοίκων
Όταν ενεργούν ως μονάδες παροχής στοιχείων προκειμένου για συναλλαγές κατοίκων με μη κάτοικους με αντικείμενο τίτλους μεριδίων ΑΚΧΑ κατοίκων, τα ΝΧΙ και οι ΛΕΧΟ παρέχουν στοιχεία αναλυόμενα με κριτήριο την κατοικία των κατόχων τίτλων μεριδίων έκδοσης ΑΚΧΑ κατοίκων, επί των οποίων διενεργούν συναλλαγές για λογαριασμό του κατόχου ή άλλου ενδιάμεσου φορέα, ο οποίος επίσης μετέχει στην εκάστοτε συναλλαγή. Η ρύθμιση αυτή εφαρμόζεται εφόσον πληρούνται οι ακόλουθες προϋποθέσεις. Πρώτον, τα παρεχόμενα στοιχεία εξασφαλίζουν ευρεία κάλυψη, υπό την έννοια ότι, στην ουσία, καλύπτονται όλες οι συναλλαγές που διενεργούνται από τις μονάδες παροχής στοιχείων. Δεύτερον, παρέχονται ακριβή στοιχεία σχετικά με αγορές και πωλήσεις με αντισυμβαλλόμενους μη κατοίκους των συμμετεχόντων κρατών μελών. Τρίτον, η διαφορά μεταξύ της αξίας έκδοσης και της αξίας εξόφλησης του αυτού είδους τίτλων μεριδίων, κατόπιν αφαίρεσης των εξόδων, είναι ελάχιστη. Τέταρτον, ο όγκος των τίτλων μεριδίων έκδοσης ΑΚΧΑ κατοίκων, οι οποίοι διακρατούνται από μη κάτοικους των συμμετεχόντων κρατών μελών, είναι μικρός. Όταν ορισμένη μονάδα παροχής στοιχείων αδυνατεί να προσδιορίσει άμεσα την κατοικία του κατόχου, παρέχει τα σχετικά στοιχεία βάσει των διαθέσιμων πληροφοριών.
13ε. Όταν εκδίδονται για πρώτη φορά τίτλοι μεριδίων, ονομαστικοί ή στον κομιστή, ή όταν οι εξελίξεις στην αγορά απαιτούν αλλαγή της διαδικασίας ή του συνδυασμού διαδικασιών παροχής στατιστικών στοιχείων, οι ΕθνΚΤ δύνανται να χορηγούν παρεκκλίσεις διάρκειας ενός έτους από τις υποχρεώσεις που προβλέπονται στις παραγράφους 13γ και 13δ.".
5. Ο πίνακας 1 (Υπόλοιπα) του δεύτερου μέρους του παραρτήματος Ι τροποποιείται ως εξής:
α) Η σειρά 10 (Μερίδια αμοιβαίων κεφαλαίων χρηματαγοράς) αντικαθίσταται από τη σειρά που παρατίθεται στο παράρτημα του παρόντος κανονισμού.
β) Σε σχέση με την ίδια σειρά (Μερίδια αμοιβαίων κεφαλαίων χρηματαγοράς) προστίθεται υποσημείωση υπό τον αριθμό 6:
"Τα δεδομένα υπό το στοιχείο αυτό είναι δυνατόν να υπόκεινται σε διαφορετικές διαδικασίες συλλογής στατιστικών στοιχείων, κατά τη διακριτική ευχέρεια της οικείας ΕθνΚΤ και σύμφωνα με τις διατάξεις του τμήματος ΙΙΙ του πρώτου μέρους.".
6. Το παράρτημα V τροποποιείται ως εξής:
Προστίθεται η ακόλουθη παράγραφος 7:
"7. Από την 1η Μαΐου 2003 έως την 31η Δεκεμβρίου 2003, επιτρέπεται η παροχή στην ΕΚΤ μηνιαίων στοιχείων αναλυόμενων με κριτήριο την κατοικία των κατόχων τίτλων μεριδίων ΑΚΧΑ που εκδίδονται από ΝΧΙ συμμετεχόντων κρατών μελών, διακρινόμενων σε κατοίκους εσωτερικού/λοιπών συμμετεχόντων κρατών μελών/υπόλοιπου κόσμου, εντός προθεσμίας παρατεινόμενης κατά ένα μήνα, υπολογιζόμενο από το πέρας τον εργασιών της δέκατης πέμπτης (15ης) εργάσιμης ημέρας του μήνα που έπεται εκείνου στον οποίο ανάγονται τα στοιχεία. Οι ΕθνΚΤ προσδιορίζουν το χρόνο κατά τον οποίο πρέπει να λαμβάνουν τα στοιχεία από τις μονάδες παροχής στοιχείων, ώστε να είναι σε θέση να τηρούν την προθεσμία αυτή.".
Άρθρο 2
Ο παρών κανονισμός αρχίζει να ισχύει την 1η Μαΐου 2003.
Φρανκφούρτη επί Μάιν, 21 Νοεμβρίου 2002.

Labels: 12
2
15
4